《游城西李氏园李仁甫谢伯坚同会席中得当字》
宋代·员兴宗

吾生会如寄，俯仰岁月荒。
安得无尽境，寓乐穷时觞。
劫来古城无，露坐荫石床。
皎皎月在野，山光映低昂。
诸公饮文字，歌黛何由将。
环客者谁欤，青青在吾傍。
此君有令质，简洁韵自长。
一扫尘土想，化作冰雪肠。
岁寒知几何，众木谁能霜。
独此抱身正，有耻逾平当。
高度竟凛凛，不以外物攘。
此会定清真，此怀为君忘。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。